KIRJALLINEN KYSYMYS P-1600/02

esittäjä(t): Rosa Miguélez Ramos (PSE) komissiolle

(31. toukokuuta 2002)

Aihe: Teruelin provinssin (Espanja) epätasapaino

Aragonian (Espanja) asukastiheys on alhainen (44,8 asukasta neliökilometriä kohden) yhteisön mittakaavassa, ja siihen kuuluvan Teruelin provinssin asukastiheys on vielä alhaisempi (9,3 as./km2). Provinssin olosuhteet ovat vaikeammat myös sen vuoksi, että sen 14 785 km2:n pinta-alasta 9 148 km2:n suuruinen alue on yli tuhannen metrin korkeudessa, mikä rajoittaa huomattavasti

eri alojen toimintamahdollisuuksia. Teruelin provinssi on kuitenkin hyvin tärkeä Aragonian ja koko Espanjan talouden kannalta. Provinssin kolme toimivaa lämpövoimalaa (Andorra, Escucha ja Escatrón) tyydyttävät 70 prosenttia Aragonian vuosittaisesta energiantarpeesta ja niiden tuottamaa energiaa viedään myös muualle Espanjaan. Kun laskettiin tavoite 1 -alueiden valintaperusteita koskevia viitearvoja, todettiin näiden lämpövoimaloiden tuoton olevan 25 prosenttia provinssin BKT:sta.

Teruelin kehittymisen edellytys on siltä nyt puuttuvien ja eristyksistä pääsemisen kannalta välttämättömien perusrakenteiden kehittäminen. Perusrakenteiden luominen on äärimmäisen tärkeää Teruelille, jotta se pääsisi mukaan sekä naapurialueen Valencian että Ebron akselin voimakkaaseen kehitysvauhtiin. Välimeren talousakselin ulottamisesta sisämaahan olisi välitöntä hyötyä Teruelille.

Teruelin kaltaisten sisämaaprovinssien kestävän kehityksen lähtökohtia ovat hyvin suunnitellut perusrakenteet, luonnonympäristön suojelu ja liikenneyhteyksien parantaminen.

Onko komissio suunnitellut tai toteuttanut toimia, joiden avulla suurten kasvuakselien tässä tapauksessa Välimerenrannikon vaikutus voitaisiin ulottaa sisämaahan ja joilla edistettäisiin Teruelin provinssin kehitystä?

Onko komission mahdollista luoda sellainen Välimerenrannikon ja Iberian niemimaan sydänalueiden välinen akseli, jonka avulla voitaisiin vähentää alueiden välisiä eroja?

Pitääkö komissio mahdollisena muuttaa MadridLevante-suurnopeusrataosuutta siten, että liikenne kulkisi Teruelin kaupungin kautta, mikä edistäisi Välimerenrannikon vaikutusta alueen kehitykseen ja vahvistaisi kyseisten alueiden jo vuosikymmeniä vanhoja suhteita?

Michel Barnier'n komission puolesta antama vastaus

(2. heinäkuuta 2002)

Kuluvan ohjelmakauden 20022006 aikana Teruelin maakunta on täysin tukikelpoinen tavoite 2 -ohjelman osalta, jonka tarkoituksena on tukea rakenteellisissa vaikeuksissa olevien alueiden taloudellista ja sosiaalista uudelleenjärjestämistä kauden aikana.

Komission kaudelle 20002006 vahvistamat rakenne- ja koheesiorahastojen ohjelmien suuntaviivat rohkaisevat yhdennettyihin rakennerahastojen toimenpiteisiin, joiden päämääränä on edistää todellista kaupunkien ja maaseudun kehityksen synergiaa, jotta näin edettäisiin kohti entistä tasapainoisempaa alueellista kehitystä. Nämä suuntaviivat osoittavat myös, että on tärkeää ottaa huomioon kansainväliset vaikutukset tärkeimpiä investointeja suunniteltaessa, erityisesti kuljetusalalla. Jokaisen alueen kehityksen pitäisi näin ollen tukea useiden alueiden taloudellista yhdentymistä entistä laajemmalla alueella unionissa sekä progressiivista kehitystä kohti Euroopan laajuista monikeskuksista aluetta. Komissio valvoo lainsäädännön ja yhteisön politiikkojen soveltamista rakenne- ja koheesiorahastojen yhteisrahoitusprojekteissa, jotka koskevat Madridin ja Levantin välisen suurnopeusjunaradan infrastruktuuria. Komissiolla ei kuitenkaan ole toimivaltaa analysoida Espanjan viranomaisten junaradalle antamia eri vaihtoehtoja, vaan tehtävä kuuluu yksinomaan Espanjan hallitukselle.

Toisessa taloudellista ja sosiaalista yhteenkuuluvuutta koskevassa kertomuksessa(1) komissio sisällyttää koheesiopolitiikan mahdollisiin painopistealueisiin sekä vakavista maantieteellisistä haitoista ja luonnonhaitoista kärsivät alueet että harvaan asutut alueet. Tähän liittyen komissio tekee parhaillaan Interreg III -yhteisöaloitteesta osarahoitettavaan Euroopan aluesuunnittelun ja aluekehityksen seurantaverkon (ESPON) ohjelmaan liittyviä tutkimuksia yhteistyössä jäsenvaltioiden kanssa. Tutkimusten tarkoituksena on syventää Euroopan alueen tuntemusta ja rikastuttaa käynnissä olevaa keskustelua tulevaisuuden koheesiopolitiikasta. Tässä yhteydessä syvennetään muun muassa seuraavien aihepiirien tuntemusta: monikeskuksinen kehitys sekä kaupungin ja maaseudun yhteistyökumppanuus, tasavertainen pääsy infrastruktuureihin ja tiedon lähteille, yleisten palveluiden rooli alueellisen koheesion tekijöinä sekä yhteisön politiikan alueellinen vaikutus liikenteeseen ja Euroopan laajuiseen tieverkostoon. Näiden tutkimusten tulokset auttavat laadittaessa yhteenkuuluvuutta koskevaa kolmatta kertomusta, joka sisältää komission ehdotukset tulevaisuuden koheesiopolitiikaksi.

Yhteisön suuntaviivoista Euroopan laajuisen liikenneverkon kehittämiseksi 23 päivänä kesäkuuta 1996 tehdyn parlamentin ja neuvoston päätöksen 1692/96/EY(2) muuttamista koskeva päätösehdotus 1346/2001/EY(3) on parhaillaan parlamentin tutkimuksen kohteena. Päätös perustuu asianomaisten jäsenvaltioiden ehdotukseen, ja se sisältää liitteen I kartat, erityisesti Espanjan rautatieverkoston kartat. Edellä mainittuun rautatieverkkoon kuuluu CanfrancHuescaZaragozaTeruel-ratalinja, joka puolestaan vähentää parlamentin jäsenen mainitsemaa Teruelin maakunnan eristyneisyyttä.

(1) KOM(2001) 24 lopullinen.

(2) EYVL L 228, 9.9.1996.

(3) EYVL C 362 E, 18.12.2001.